‘এলিয়েন’ সিনেমাটা দেখেছেন? ১৯৭৯ সালে মুক্তিপ্রাপ্ত হলিউডের এই ব্লকবাস্টার ছবিটি দেখার সময় দর্শকরা শিউরে উঠেছিলেন মানুষের শরীর ফুঁড়ে ভিনগ্রহের প্রাণী বেরিয়ে আসার দৃশ্য দেখে। পর পর সিকোয়েলও হয় এই ছবির। সম্প্রতি মুক্তি পেয়েছে ছবির নতুন এক সিকোয়েল।
যাই হোক, ছবি হলে বসে দেখা এক, কিন্তু নিজের জীবনে সেটাই সত্যি হয়ে গেলে! ক্যালিফোর্নিয়ার বাসিন্দা অ‌্যাঞ্জেল বারমুডেজের পেশির ভিতরে এমন অদ্ভুত সংকোচন-প্রসারণ শুরু হয়, দেখলে মনে হবে, সত্যি বুঝি রুপোলি পর্দার মতো বাস্তবের দুনিয়াতেও চামড়া ফুঁড়ে বেরিয়ে আসবে কোনও বিকটদর্শন ভিনগ্রহী। ৫০ সেকেন্ডের এক ভিডিও তুলে সেটাকে সোশ্যাল মাধ্যমে আপলোড করে দেন অ‌্যাঞ্জেল। ব্যাস, রীতিমতো হইহই শুরু হয়ে যায়। ভাইরাল হতে খুব বেশি সময় লাগেনি। প্রায় দেড় কোটি লোক এ পর্যন্ত দেখে ফেলেছেন ভিডিওটি। ১ লক্ষ ৬৯ হাজার জন করেছেন শেয়ার। 
কিন্তু যতই মনে হোক এলিয়েন বাসা বেঁধেছে তাঁর শরীরের ভিতর, আসল ঘটনা অবশ্যই তা নয়। জিমে গিয়ে ওয়ার্ক আউট করার পরে রিল্যাক্স করার সময়ে আচমকাই পেশিতে টান ধরে গিয়েছিল। চরম যন্ত্রণাদায়ক সেই মুহূর্তের অনুভূতি জানাতে অ‌্যাঞ্জেল সাহেব বলেন, ‘‘মনে হচ্ছে কোনও হতভাগা এলিয়েন আমার পায়ের পেশির মধ্যে রয়েছে আর ফেটে বেরিয়ে আসতে চাইছে।’’
অনেকেই পোস্টের তলায় সহানুভূতি জানান। কী করলে উপশম মিলবে তার দাওয়াই বাতলে দেন। পাশাপাশি মজাও করেন কেউ কেউ। একজন যেমন লেখেন, ‘‘মনে হচ্ছে আপনি হাল্ক হয়ে উঠছেন!’’ প্রসঙ্গত, হাল্ক একজন অতিকায় সুপারহিরো। কমিকসের পাতা থেকে সিনেমার পর্দা পর্যন্ত কাঁপিয়ে দিয়েছেন।  ডিহাইড্রেশন থেকে কমবেশি পেশির খিঁচ বা মাসল ক্র্যাম্পের শিকার অনেকেই হন। কিন্তু এই ব্যক্তির মতো পেশির এমন অদ্ভুত ও ভয়াবহ চেহারা ধারণ করার ঘটনা সচরাচর ঘটে না। তাই হয়তো সোশ্যাল মিডিয়ার লোকজনকে এতটাই নাড়িয়ে দিয়েছে সেই ভিডিও।  
 ভিডিও : অ‌্যাঞ্জেল বারমুডেজের ফেসবুক থেকে